Hugh Mac Diarmid ehk kodanliku nimega C. M. Grieve ongi see mees, kes algatas  iseseisva šoti Penklubi loomise mõtte ja kes kaua aega oli selle asutuse aktiivseim ja mõjuvõimsaim esindaja. Kuid nagu nii mõnigi tema temperamendiga mees, ei suutnud ta kuigi kaua püsida korralikes suhetes oma kaasliigetega, ja viimasel Penklubide kongressil oli ta "teadmatult kadund" ega olnud temast muud näha kui suurekaustalist päevapilti kongressi puhul korraldet šoti raamatute näitusel. Kõhnapoolne, teravasilmaline nägu lopsakate, üles looklevate juuksesalkude all mõjus mõnede peente ja pehmete joonte  tõttu samavõrra tunnete ahvatlusele anduva luuletaja kui ägeda võitleja omana. Sellest mehest saab pisut täpsema kujutluse, kui teada, et ta oma värsse sageli kirjutab sigaretikarpides leiduvaile paberilehekestele, kirjaümbrikele ja muile juhuslikele paberilipakuile, ning et nende liitmine poeemideks ei ole autori enda, vaid tema sõbra, St. Andrewsis asuva tunt helilooja Francis George Scotti töö, kelle juurde Grieve sageli ilmuvat tüdinult ja peagu ahastuses, kaasas virn kaunis heterogeenseid ja ebasidevaid  visandeid, milles alati tunduvat rohkem sähvavat andekust kui plaani.